2007 թվականի հունվար-օգոստոս ամիսների ընթացքում ՀՀ պետական բյուջեի կատարման ամփոփ բնութագիրը[[1]](#footnote-1)

2007 թվականի հունվար-օգոստոս ամիսների ընթացքում ՀՀ պետական բյուջեի եկամուտները կազմել են շուրջ 335.7 մլրդ դրամ, իսկ ծախսերը՝ 333.6 մլրդ դրամ, որոնք ապահովել են կառավարության կողմից հաստատված համապատասխանաբար իննամսյա ծրագրի 87.9 և 76.8 տոկոսը, իսկ տարեկան ծրագրի 62.8 և 57.9 տոկոսը:

2006 թվականի նույն ժամանակահատվածի համեմատ պետական բյուջեի եկամուտներն ավելացել են 24.8%-ով կամ շուրջ 66.7 մլրդ դրամով: Ընդ որում, 65.3 մլրդ դրամով ավելացել են հարկերը և տուրքերը, շուրջ 2.9 մլրդ դրամով` ոչ հարկային եկամուտները, 1.7 մլրդ դրամով՝ կապիտալի գործառնություններից եկամուտները, իսկ պաշտոնական տրանսֆերտների գծով արձանագրվել է անկում 3.2 մլրդ դրամով:

«Հայաստանի Հանրապետության 2007 թվականի պետական բյուջեի մասին» ՀՀ օրենքի 9-րդ հոդվածի 18-րդ կետին համապատասխան պետական բյուջեում ներառվել են նաև պետական հիմնարկների արտաբյուջետային ֆոնդերի միջոցները, որոնց մուտքերը հաշվետու ժամանակահատվածում կազմել են շուրջ 8.0 մլրդ դրամ` նախորդ տարվա 6.8 մլրդ դրամի դիմաց:

Անցած ժամանակահատվածում ՀՀ պետական բյուջեի եկամուտների 84.8%-ը ձևավորվել է հարկային մուտքերի հաշվին: Պետական տուրքը կազմել է բյուջեի եկամուտների 4.2%-ը, ոչ հարկային եկամուտները՝ 7.3%-ը, կապիտալի գործառնություններից եկամուտները՝ 3.4%-ը, պաշտոնական տրանսֆերտները` 0.3%-ը:

2007 թվականի հունվար-օգոստոս ամիսներին պետական բյուջեի հարկային եկամուտները կազմել են ավելի քան 284.5 մլրդ դրամ և 87.3%-ով ապահովել իննամսյա ծրագիրը: Նախորդ տարվա նույն ժամանակահատվածի համեմատ հարկային եկամուտներն աճել են 28.8%-ով: Ընդ որում, գրեթե բոլոր հարկատեսակների գծով արձանագրվել են աճի բարձր տեմպեր:

Հաշվետու ժամանակահատվածում հարկային եկամուտների 49.6%-ն ապահովվել է ավելացված արժեքի հարկի հաշվին՝ կազմելով շուրջ 141.1 մլրդ դրամ: Նշված գումարից ավելի քան 84.3 մլրդ դրամը ստացվել է ՀՀ սահմանին հարկումից, 56.8 մլրդ դրամը՝ ապրանքների և ծառայությունների ներքին շրջանառությունից: 2006 թվականի նույն ժամանակահատվածի համեմատ պետական բյուջե մուտքագրված ԱԱՀ-ն աճել է 42.1%- ով կամ ավելի քան 41.8 մլրդ դրամով:

Պետական բյուջեի հարկային եկամուտների 9.2%-ն ապահովվել է ակցիզային հարկի հաշվին` կազմելով շուրջ 26.1 մլրդ դրամ: Մասնավորապես, հանրապետություն ներմուծված ենթաակցիզային ապրանքների հարկումից ստացվել է 18.2 մլրդ դրամ, որից շուրջ 8.1 մլրդ դրամը ստացվել է բենզինի և դիզելային վառելիքի, 7.9 մլրդ դրամը՝ ծխախոտի ներմուծման հարկումից:Հանրապետությունում արտադրվող ենթաակցիզային ապրանքների հարկումից պետական բյուջեի մուտքերը կազմել են 7.9 մլրդ դրամ, որից ավելի քան 3.3 մլրդ դրամը գանձվել է տեղական արտադրության ծխախոտի իրացումից: 2006 թվականի նույն ժամանակահատվածի համեմատ պետական բյուջե մուտքագրված ակցիզային հարկն աճել է 5.1%-ով կամ շուրջ 1.3 մլրդ դրամով:

Հաշվետու ժամանակահատվածում շահութահարկից պետական բյուջեի մուտքերը կազմել են ավելի քան 49.1 մլրդ դրամ կամ հարկային եկամուտների 17.3%-ը: 2007 թվականին պահպանվել է այս հարկատեսակի աճի միտումը. նախորդ տարվա նույն ժամանակահատվածի համեմատ այն ավելացել է 18.1%-ով կամ ավելի քան 7.5 մլրդ դրամով: Ընդ որում, նշված աճը հիմնականում պայմանավորված է ոչ պետական ձեռնարկությունների վճարումների ավելացմամբ:

2007 թվականի հունվար-օգոստոս ամիսներին ՀՀ պետական բյուջե է մուտքագրվել ավելի քան 27.2 մլրդ դրամ եկամտահարկ` ապահովելով հարկային եկամուտների 9.6%-ը: Եկամտահարկի հիմնական մասը` 25.4 մլրդ դրամը, մուտքագրվել է աշխատանքային և քաղաքացիաիրավական պայմանագրերի կատարումից ստացված եկամուտներից: Նախորդ տարվա նույն ժամանակահատվածի համեմատ եկամտահարկն ավելացել է 27.5%-ով կամ շուրջ 5.9 մլրդ դրամով: Աճի հիմնական աղբյուր են հանդիսացել աշխատանքային և քաղաքացիաիրավական պայմանագրերի կատարումից ստացված եկամուտները, որոնք շուրջ 5.4 մլրդ դրամով գերազանցել են նախորդ տարվա համապատասխան ցուցանիշը:

Անցած ժամանակահատվածում հիմնականում ներմուծման աճի հետ կապված` աճ է արձանագրվել նաև մաքսատուրքի գծով: Այն կազմել է ավելի քան 13.2 մլրդ դրամ՝ 15.5%-ով կամ 1.8 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2007 թվականի հունվար-օգոստոս ամիսներին գործունեության առանձին տեսակներից պետական բյուջե են մուտքագրվել 11.5 մլրդ դրամի հաստատագրված վճարներ, ինչը կազմել է պետական բյուջեի հարկային եկամուտների 4.0%-ը: Նախորդ տարվա նույն ժամանակահատվածի համեմատ հաստատագրված վճարներն ավելացել են 19.4%-ով կամ 1.9 մլրդ դրամով, ինչը հիմնականում պայմանավորված է տրանսպորտային միջոցների գազալցման, առևտրի իրականացման վայր կազմակերպելու, վիճակախաղերի և դրամական շահումով խաղերի կազմակերպման, hանրային սննդի ոլորտների կազմակերպման, ինչպես նաև տրանսպորտային գործունեության համար գանձված գումարների աճով:

Հաշվետու ժամանակահատվածում պետական բյուջե է մուտքագրվել շուրջ 6.2 մլրդ դրամ պազեցված հարկ, որը նախորդ տարվա նույն ժամանակահատվածի համեմատ ավելացել է 28.8%-ով կամ 1.4 մլրդ դրամով:

Շուրջ 10.1 մլրդ դրամ պետական բյուջե է մուտքագրվել այլ հարկերից: Մասնավորապես, 5.4 մլրդ դրամ են կազմել բնօգտագործման և բնապահպանական վճարները, 1.6 մլրդ դրամ` հանրային ծառայությունների կարգավորման պարտադիր վճարները, ավելի քան 1.3 մլրդ դրամ` «Հարկերի մասին» ՀՀ օրենքի խախտման համար սահմանված տուգանքները, շուրջ 1.2 մլրդ դրամ` ճանապարհային վճարները և 493.9 մլն դրամ` ՀՀ կառավարությանն առընթեր հարկային պետական ծառայության նյութական խրախուսման ֆոնդի եկամուտները: Նախորդ տարվա նույն ժամանակահատվածի համեմատ այլ հարկերն ավելացել են 27.4%-ով կամ շուրջ 2.2 մլրդ դրամով, որը հիմնականում պայմանավորված է ռադիոհաճախականության օգտագործման թույտվության դիմաց կատարված վճարումներով: Բացի այդ, ավելացել են նաև բնապահպանական և բնօգտագործման վճարները` հիմնականում ավտոտրանսպորտից արտանետվող վնասակար նյութերի համար գանձված վճարների հաշվին:

Հաշվետու ժամանակահատվածում պետական տուրքից բյուջեի եկամուտները կազմել են ավելի քան 14.1 մլրդ դրամ՝ ապահովելով իննամսյա ծրագրի 97.5% և կառավարության կողմից սահմանված տարեկան ծրագրի 73.1% կատարողական: 2006 թվականի նույն ժամանակահատվածի համեմատ պետական տուրքն ավելացել է 12.9%- ով կամ ավելի քան 1.6 մլրդ դրամով, ինչը հիմնականում պայմանավորված է օդային տրանսպորտի միջոցով ֆիզիկական անձանց ելքի համար գանձվող տուրքի աճով: Բացի այդ, ավելացել են նաև պետական գրանցման, գործունեության որոշ տեսակների լիցենզավորման, հյուպատոսական ծառայությունների կամ գործողությունների և ֆիզիկական անձանց տրվող իրավաբանական նշանակություն ունեցող փաստաթղթերի համար գանձվող տուրքերը:

Պետական բյուջեի ոչ հարկային եկամուտները 2007 թվականի հունվար-օգոստոս ամիսներին կազմել են ավելի քան 24.6 մլրդ դրամ` 21.8%-ով գերազանցելով իննամսյա ծրագրային ցուցանիշը և 13.3%-ով կամ 2.9 մլրդ դրամով` նախորդ տարվա նույն ցուցանիշը: Ոչ հարկային եկամուտների աճը հիմնականում պայմանավորված է ազատ բյուջետային միջոցների տեղաբաշխումից ստացված տոկոսավճարների աճով, որոնք կազմել են ավելի քան 2.5 մլրդ դրամ և 2.3 մլրդ դրամով գերազանցել նախորդ տարվա ցուցանիշը, ինչպես նաև բաժնետիրական կապիտալում կատարված ներդրումներից ստացվող դիվիդենտների ավելացմամբ, որոնք կազմել են շուրջ 1.6 մլրդ դրամ և 3.9 անգամ կամ շուրջ 1.2 մլրդ դրամով գերազանցել նախորդ տարվա նույն ցուցանիշը:

Նախորդ տարվա նույն ժամանակահատվածի համեմատ ոչ հարկային եկամուտների նվազում է նկատվել. մասնավորապես, տիրազուրկ, ժառանգության իրավունքով, ինչպես նաև ֆիզիկական և իրավաբանական անձանցից (բացառությամբ ՀՀ համայնքների, միջազգային կազմակերպությունների և օտարերկրյա պետությունների) նվիրատվության կարգով պետությանը որպես սեփականություն անցած դրամական միջոցներից, հիմնական միջոց կամ ոչ նյութական ակտիվ չհանդիսացող գույքի օտարումից մուտքերի գծով, որոնք կազմել են շուրջ 25.7 մլն դրամ և 627.8 մլն դրամով զիջել նախորդ տարվա նույն ցուցանիշը: Վերջինս պայմանավորված է այն հանգամանքով, որ 2006 թվականի նույն ժամանակահատվածում ՎԶԵԲ «Զվարթնոց» բեռնային համալիրի վարկային ծրագրի սպասարկման նպատակով «Արմենիա» միջազգային օդանավակայաններ ՓԲԸ-ի կողմից ՀՀ կառավարությանը տրամադրվել էր 511.0 մլն դրամ նվիրատվություն: Առանց նշված գումարի, վերոհիշյալ եկամուտների նվազումը կազմում է 82% կամ 142.4 մլն դրամ:

Հաշվետու ժամանակահատվածում կապիտալի գործառնություններից պետական բյուջեի եկամուտները կազմել են ավելի քան 11.4 մլրդ դրամ, որից ավելի քան 10.5 մլրդ դրամը ստացվել է պետական սեփականություն հանդիսացող հողերի օտարումից, 914.1 մլն դրամը` հիմնական միջոցների վաճառքից: Կապիտալի գործառնություններից եկամուտների իննամսյա ծրագիրը կատարվել է 61.4%-ով, իսկ նախորդ տարվա նույն ժամանակահատվածի համեմատ նշված մուտքերի աճը կազմել է 17.7% կամ ավելի քան 1.7 մլրդ դրամ:

Հաշվետու ժամանակահատվածում ՀՀ պետական բյուջե մուտքագրված պաշտոնական տրանսֆերտները կազմել են 976.3 մլն դրամ: Մասնավորապես, 280.1 մլն դրամ տրամադրվել է Մեծ Բրիտանիայի և Հյուսիսային Իռլանդիայի Միացյալ Թագավորության կողմից` Տավուշի և Գեղարքունիքի մարզերում մարզային զարգացման ծրագրերի ֆինանսավորման նպատակով: 430.4 մլն դրամը ստացվել է Հայաստանի Հանրապետության ու Մեծ Բրիտանիայի և Հյուսիսային Իռլանդիայի Միացյալ Թագավորության միջև ստորագրված աղքատության հաղթահարման նպատակով բյուջեին աջակցության մասին փոխըմբռնման հուշագրի շրջանակներում, 243.8 մլն դրամը տրամադրվել է Ճապոնիայի կառավարության կողմից` «Պարենային արտադրության աճ» ծրագրի շրջանակներում, ևս 22 մլն դրամ մուտքագրվել է պետական հիմնարկների արտաբյուջետային հաշիվներին:

2007 թվականի հունվար-օգոստոս ամիսներին ՀՀ պետական բյուջեի միջոցների հաշվին կատարվել են ավելի քան 333.6 մլրդ դրամի ծախսեր: Տրամադրված միջոցների 75.4%-ն ուղղվել է ընթացիկ, 20.7%-ը՝ կապիտալ ծախսերի ֆինանսավորմանը, 3.9%-ը՝ զուտ վարկավորմանը:

Նախորդ տարվա նույն ժամանակահատվածի համեմատ պետական բյուջեի ծախսերն ավելացել են 20.4%-ով կամ շուրջ 56.5 մլրդ դրամով: Աճը հիմնականում պայմանավորված է ծառայությունների ձեռք բերման ծախսերի, կապիտալ ծախսերի և տրանսֆերտների աճով:

Ընթացիկ ծախսերի ֆինանսավորմանը հաշվետու ժամանակահատվածում հատկացվել է 251.4 մլրդ դրամ` ապահովելով իննամսյա ծրագրի 80.2% կատարողական: Կառավարության կողմից սահմանված տարեկան ծրագիրը կատարվել է 58.5%-ով: Նախորդ տարվա նույն ժամանակահատվածի համեմատ ընթացիկ ծախսերն աճել են 116.5%-ով կամ 35.6 մլրդ դրամով:

Ընթացիկ ծախսերի 10.6%-ն ուղղվել է պետական հիմնարկների աշխատողների աշխատավարձերի վճարմանը, որը կազմել է 26.7 մլրդ դրամ և ապահովել իննամսյա ծրագրի 81.9%-ը: Աշխատավարձի գծով ծախսերը 11.3%-ով կամ 2.7 մլրդ դրամով ավելի են 2006 թվականի համապատասխան հատկացումներից:

2007 թվականի հունվար-օգոստոս ամիսներին ՀՀ պետական բյուջեից տրամադրվել են ավելի քան 12.9 մլրդ դրամի սուբսիդիաներ՝ կազմելով ընթացիկ ծախսերի 5.2%-ը: Նախատեսված իննամսյա ծրագիրը կատարվել է 78.7%-ով, իսկ տարեկանը` 60.5%-ով: Պետական բյուջեից տրամադրված սուբսիդիաների գումարը 11.6%-ով կամ 1.3 մլրդ դրամով գերազանցում է 2006 թվականի համապատասխան ցուցանիշը:

Հաշվետու ժամանակահատվածում շուրջ 6.2 մլրդ դրամ հատկացվել է պետական պարտքի սպասարկմանը, որը կազմել է իննամսյա ծրագրի 82.1%-ը: Մասնավորապես, շուրջ 4.1 մլրդ դրամ հատկացվել է ներքին, 2.1 մլրդ դրամ՝ արտաքին պարտքի սպասարկմանը: 2006 թվականի հունվար-օգոստոս ամիսների համեմատ պետական պարտքի սպասարկման ծախսերն ավելացել են 10.4%-ով կամ 581.4 մլն դրամով, ընդ որում, աճն ապահովվել է ներքին պարտքի սպասարկման ծախսերի աճի հաշվին, որը կազմել է 30.2% կամ 941.7 մլն դրամ: Արտաքին պարտքի սպասարկման ծախսերի գծով նույն ժամանակահատվածում արձանագրվել է անկում 14.6%-ով կամ 360.3 մլն դրամով:

2007 թվականի հունվար-օգոստոս ամիսներին պետական բյուջեի ընթացիկ ծախսերի 25.5%-ը կամ շուրջ 64.2 մլրդ դրամ կազմել են ընթացիկ տրանսֆերտները` ապահովելով իննամսյա ծրագրի 86.8% և տարեկան ծրագրի 64.9% կատարողական:

Տրանսֆերտային հատկացումները կատարվել են հետևյալ ուղղություններով. 18.2 մլրդ դրամ ուղղվել է նպաստների, 11.8-ական մլրդ դրամ` թոշակների և համայնքներին համահարթեցման սկզբունքով հատկացվող դոտացիաների ֆինանսավորմանը և ավելի քան 18.8 մլրդ դրամ տրամադրվել է այլ տրանսֆերտներին: 2006 թվականի նույն ժամանակահատվածի համեմատ ընթացիկ տրանսֆերտներն աճել են 13.6%-ով կամ 7.7 մլրդ դրամով: Ընդ որում, բոլոր ուղղություններով արձանագրվել է աճ:

Ապրանքների և ծառայությունների ձեռք բերմանը պետական բյուջեից հատկացվել է 141.4 մլրդ դրամ,որը կազմում է պետական բյուջեի ընթացիկ ծախսերի 56.2%-ը: Ապրանքների և ծառայությունների ձեռք բերման ծախսերի իննամսյա ծրագիրը կատարվել է 77.3%-ով, իսկ տարեկանը` 56.2%-ով: Նախորդ տարվա նույն ժամանակահատվածի համեմատ ապրանքների և ծառայությունների ձեռք բերման ծախսերն աճել են 19.7%-ով կամ 23.3 մլրդ դրամով: Աճը հիմնականում պայմանավորված է պաշտպանության, կրթության և առողջապահության ոլորտների ծախսերի աճով:

2007 թվականի հունվար-օգոստոս ամիսների ընթացքում ՀՀ պետական բյուջեից ավելի քան 69.1 մլրդ դրամ տրամադրվել է կապիտալ ծախսերի ֆինանսավորմանը` ապահովելով ծրագրի 66.2% կատարողական: 2006 թվականի նույն ժամանակահատվածի համեմատ կապիտալ ծախսերն ավելացել են 36.2%-ով կամ 18.4 մլրդ դրամով: Այն մեծ մասամբ պայմանավորված է սոցիալական ապահովագրության և սոցիալական ապահովության ու կրթության ոլորտներում կատարված կապիտալ ծախսերի աճով:

2007 թվականի հաշվետու ժամանակահատվածում ՀՀ պետական բյուջեից վարկավորումը կազմել է շուրջ 13.5 մլրդ դրամ, որից 13.4 մլրդ դրամը տրամադրվել է ԼՂՀ- ին, իսկ 98.8 մլն դրամը արտոնյալ պայմաններով հատկացվել է բռնադատված քաղաքացիներին` նրանց բնակարանային պայմանների բարելավման նպատակով: Նախկինում տրամադրված վարկերից պետական բյուջե է վերադարձվել 361.6 մլն դրամ:

Արդյունքում զուտ վարկավորումը կազմել է 13.1 մլրդ դրամ` ապահովելով ինն ամսվա ծրագրով նախատեսված ցուցանիշի 80.2%-ը: Նախորդ տարվա նույն ժամանակահատվածի համեմատ պետական բյուջեի զուտ վարկավորման ծավալն ավելացել է 23.2%-ով՝ ի հաշիվ 2007 թվականին ԼՂՀ-ին տրամադրվող միջպետական վարկի գումարի ավելացման:

2007 թվականի հաշվետու ժամանակահատվածում ՀՀ պետական բյուջեն (առանց արտաքին աղբյուրներից ֆինանսավորվող նպատակային վարկային ծրագրերի շրջանակներում միջոցների ներհոսքի) կատարվել է ավելի քան 2.0 մլրդ դրամ հավելուրդով: Ընդ որում, ֆինանսավորման ներքին աղբյուրները կազմել են ‑8.2 մլրդ դրամ, արտաքին աղբյուրները՝ 6.2 մլրդ դրամ:

Գանձապետական պարտատոմսերի հաշվին պետական բյուջեն ֆինանսավորվել է 3.6 մլրդ դրամով (թողարկում՝ 26.6 մլրդ դրամ, մարում՝ 23.0 մլրդ դրամ): Դեֆիցիտի ֆինանսավորման ներքին աղբյուրներում 622.8 մլն դրամ ուղղվել է մուրհակների մարմանը: Շուրջ 11.2 մլրդ դրամով ավելացել են ազատ բյուջետային միջոցները:

Հաշվետու ժամանակահատվածում Համաշխարհային բանկի կողմից տրամադրվել է 10.2 մլրդ դրամ վարկ` Աղքատության հաղթահարման աջակցության ծրագրի շրջանակներում: Շուրջ 4.0 մլրդ դրամ ուղղվել է արտաքին պարտավորությունների մարմանը: Մասնավորապես, շուրջ 2.0 մլրդ դրամ հատկացվել է Համաշխարհային բանկի, իսկ 1.4 մլրդ դրամ` Վերակառուցման և զարգացման եվրոպական բանկի աջակցությամբ իրականացվող ծրագրերի գծով պարտավորությունների մարմանը, 616.8 մլն դրամ ուղղվել է ԱՄՆ ապրանքային վարկի մարմանը:

1. Պետական բյուջեի եկամուտներում, ծախսերում և պակասուրդի ֆինանսավորման աղբյուրներում ներառված չեն արտաքին աղբյուրներից ֆինանսավորվող նպատակային ծրագրեր իրականացնող գրասենյակներով շրջանառվող միջոցները: [↑](#footnote-ref-1)